**Către**

***Facultățile Universității „Lucian Blaga” din Sibiu*,**

**În atenţia:**

 ***Doamnei Decan / Domnului Decan,***

 ***Doamnei Prodecan / Domnului Prodecan,***

 ***Coordonatorului Erasmus+,***

 ***Directorilor de Departament,***

**ASPECTE GENERALE:**

În vederea realizării **mobilităţilor de studiu în cadrul programului ERASMUS+ cu țări terțe care nu sunt asociate la program (non-UE**), vă comunicăm următoarele:

* Toate mobilitățile ERASMUS+ outgoing se organizează și se desfășoară pe baza unui proces de selecție, la care au dreptul să participe toți studenții ULBS care îndeplinesc condițiile de eligibilitate.
* Selecția participanților la mobilități de studiu ERASMUS+ cu țări terțe care nu sunt asociate la program (non-UE) se organizează la nivelul Serviciului Erasmus+, conform adresei de selecție transmise.
* În conformitate cu politica EWP, toate activitățile legate de selecția candidaților se desfășoară online, cu excepția, eventual, a întâlnirilor comisiilor de selecție și de contestații.
* Facultățile vor afișa la avizierele proprii și pe pagina web, înainte de începerea perioadei de depunere a dosarelor de candidatură, lista universităților partenere din spațiul non-UE și a mobilităților disponibile (numărul de locuri, tipul și durata mobilității, grantul acordat), criteriile de selecție, conținutul dosarului de candidatură, data și locul concursului, probele specifice concursului.
* Dosarele de candidatură ale studenților facultăților ULBS se transmit în format electronic pe adresa de e-mail a Direcției de Relații Internaționale: international@ulbsibiu.ro.

**Candidații vor depune dosare de candidatură distincte în eventualitatea în care optează pentru mai multe tipuri de mobilitate (UE/non-UE).**

* Fiecare dosar va primi un număr de înregistrare.
* Înscrierea se face o singură dată pentru toate opțiunile exprimate.
* După încheierea perioadei de înscriere, opțiunile, ordinea acestora, precum și alte informații din formularul de înscriere nu mai pot fi modificate. Dosarele incomplete vor fi eliminate din concurs.
* Dosarele rămân pe toată durata desfășurării selecției și ulterior acesteia la sediul Serviciului Erasmus+.
* Selecția candidaților pentru mobilități studențești ERASMUS+ cu țări terțe care nu sunt asociate la program se face prin concurs, pe baza următoarelor criterii:
* rezultatele activității academice,
* certificatul sau testul de competență limbă străină (engleză) – minim nivel B1 sau B2 (în cazul în care acesta este standardul minim solicitat de către instituția gazdă);
* interviul de selecție.
* Evaluarea candidaților se realizează folosindu-se fișa de evaluare din Anexa 3, pentru a se determina punctajul total pe care îl obține un candidat la finalul procesului de selecție. Pentru ca o persoană să fie eligibilă pentru mobilitate, punctajul general de concurs este de **minim 60**, iar ierarhizarea candidaților se face pe baza acestui punctaj și în funcție de opțiunile exprimate la înscriere.
* Rezultatele selecției se comunică anonimizat, pe site-ul Direcției de Relații Internaționale. Acestea vor fi afișate pe următoarele categorii de liste:
* lista candidaților selectați pe locuri cu suport financiar Erasmus+ sau „zero grant”, repartizați în funcție de universitatea de destinație;
* lista candidaților în așteptare (rezerve), care au obținut un punctaj general de concurs de minim 60 și care pot glisa după eventuala renunțare a candidaților selectați inițial;
* lista candidaților respinși.
* Eventualele contestații cu privire la procesul de selecție vor fi depuse, în format electronic, în termen de 24 de ore de la afișarea listelor cu rezultate și vor fi soluționate de comisia de contestații. Termenul de contestare va fi precizat odată cu afișarea listelor cu rezultatele selecției.
* Rezultatele finale ale selecției vor fi anunțate pe site-ul Direcției de Relații Internaționale în termen de maxim 24 de ore de la încheierea perioadei de contestații.
* Candidații selectați sunt informați asupra faptului că **nominalizarea către o anumită universitate nu garantează automat și obținerea invitației.** În asemenea situații, participanții la mobilitate sunt contactați și ghidați de SE+ în vederea găsirii unei alternative.
* Regulamentul Erasmus+ poate fi consultat la link-ul: [Regulamentul Erasmus+\_ Ianuarie 2023](https://senat.ulbsibiu.ro/wp-content/uploads/260123/7_Regulament%20mobilitati%20Erasmus_Senat_ianuarie2023.pdf)

 **NOTĂ:**

* Pentru studenții cu **oportunități reduse** (cei care beneficiază de bursă socială), în cazul în care au fost selectați pentru o mobilitate de studiu Erasmus+, la valoarea granturilor prevăzute în contractele cu ANPCDEFP, se adaugă o sumă suplimentară, în concordanță cu precizările din Ghidul programului Erasmus+ în vigoare. Toate dosarele pentru acordarea unei suplimentări a grantului Erasmus+ vor fi evaluate de o comisie stabilită în acest sens, având la bază Regulamentul ULBS privind acordarea burselor în anul universitar respectiv la ciclurile de licență, masterat și doctorat. Comisia este formată din: Coordonatorul Instituțional Erasmus+, Șef Serviciu Erasmus+ și secretara șefă a ULBS.
* După desfăşurarea procedurilor de selecţie, se va afişa lista anonimizată cu studenţii selectaţi şi cei în rezervă, în ordinea descrescătoare a punctajului obţinut. Totodată, se va preciza termenul până la care se pot depune contestaţii, perioada şi modul de soluţionare.
* În cadrul unui ciclu de studiu (licență, master), studenții pot beneficia de mai multe mobilități de studiu şi practică, a căror durată cumulată să nu depășească 12 luni per ciclu de studiu. Excepție: În cazul studenţilor de la Facultatea de Medicină, durata cumulată maximă a mobilităţilor este de 24 de luni per ciclu de licență.

**În conformitate cu regulile Programului, pentru studenții care efectuează o mobilitate de studiu, granturile lunare sunt stabilite în funcție de linia de finanțare:**

**BAREME APLICABILE PENTRU MOBILITĂȚILE ERASMUS+:**

**I. SPRIJIN PENTRU TRANSPORT**

****

**II. SPRIJIN INDIVIDUAL PENTRU MOBILITATE FIZICĂ DE LUNGĂ DURATĂ**

****

**SELECŢIA studenților ULBS pentru mobilități de studiu (SMS)**

* La selecția pentru mobilități Erasmus+ pot participa toți studenții Universității „Lucian Blaga” din Sibiu, înregistrați într-o formă de învățământ superior cu studii care să conducă la obținerea unei diplome universitare sau a altui tip de certificare la nivel terțiar (inclusiv nivelul de doctorat), cu condiția să fi acumulat toate punctele de credit aferente activităților din planul de învățământ pentru semestrele anterioare efectuării mobilității în momentul selecției.
* Se pot înscrie la selecțiile pentru mobilități toți studenții ULBS din anii I-II-III (IV, V, VI) licență, I-II master, I-II-III(-IV) doctorat[[1]](#footnote-1) numai dacă îndeplinesc criteriile de eligibilitate și cu condiția ca durata totală a stagiilor să nu depășească 12 luni/ciclu de studiu (sau 24 luni în cazul studenților înmatriculați la programe cu ciclu integrat în cadrul Facultății de Medicină).
* Candidații declarați admiși în anul I la ciclurile de studii licență, master și doctorat pot participa la sesiunile de selecții organizate pentru obținerea unei mobilități Erasmus+ și pot fi selectați doar pentru mobilități Erasmus+ care vor începe după data înmatriculării lor la facultate.
* Studenții înmatriculați în an terminal pe durata mobilității pot beneficia de perioade de studiu de un an universitar. Prezentarea la examenul de licență la finalizarea mobilității este condiționată de echivalarea rezultatelor academice și/sau profesionale obținute la instituția parteneră până la încheierea perioadei normale a sesiunii de reexaminare aferente anului terminal de studii; în caz contrar, se pot prezenta în alte sesiuni ale examenului de licență.

În vederea participării la procesul de selecție, aplicanții transmit online, prin intermediul unui formular, un dosar ce conține:

* formular de eligibilitate și înscriere, cu precizarea opțiunilor (Anexa 8);
* scrisoare de intenție (tehnoredactată în limba engleză);
* copie carte de identitate;
* adeverință de student;
* curriculum vitae (tehnoredactat în limba engleză);
* documente care atestă rezultatele academice anterioare: adeverință, situația școlară sau supliment la diplomă de la secretariatul facultății cu media generală a anilor anteriori (minim 6). Pentru studenții din anul I de la licență se ia în considerare media de la admitere, pentru studenții din ciclul de master și doctorat se ia în calcul media generală de absolvire a programului de studii anterior încheiat.
* document care atestă rezultatele testului de limbă străină (probă scrisă sau orală, cu caracter eliminatoriu). Sunt scutiți de acest test studenții care prezintă un certificat/atestat de limbă străină, emis de instituții autorizate, cu nivel minim B1, sau aceia care urmează programe de studii predate în limbi străine.
* alte documente opționale relevante pentru mobilitatea solicitată precum certificate lingvistice privind alte limbi, atestate profesionale, diplome, certificate, atestări privind rezultatele cercetării științifice studențești, participări la proiecte extracurriculare etc.

**FORMULARUL DE CANDIDATURĂ PENTRU O MOBILITATE ERASMUS+:**

[**Selecție mobilități de studiu ERASMUS+ pentru studenții ULBS (non-UE)\_2025-2026**](https://docs.google.com/forms/d/1_S6ZOQeSigFMJTtXWsZQ1vLQP2CSkvKs5-476cx44to/edit)

**CALENDARUL PROCESULUI DE SELECȚIE**

**Etapa I:** **1 octombrie–22 octombrie 2025**– diseminarea oportunităților de studiu oferite de Programul **ERASMUS+**

 \* Data limită înscrieri pentru testarea lingvistică - **prima sesiune**: **13 octombrie 2025, la ora 12:00**

**Înscrierile se fac prin accesarea următorului link:** [**14 Octombrie\_Formular de programare pentru testarea lingvistică**](https://docs.google.com/forms/d/1akBUvb2dhSn-rgKrYuz0OAHAgzxOQyRby1ukX-BCGfw/edit)

 \* Data susținerilor testărilor lingvistice **la sediul Facultății de Litere și Arte**:

 **14 octombrie**

**- limba engleză: ora 13**

**- limba franceză: ora 12**

 \* Data limită înscrieri pentru testarea lingvistică **– a doua sesiune**: **20 octombrie 2025**, la ora **12:00**

**Înscrierile se fac prin accesarea următorului link:** [**21 Octombrie\_Formular de programare pentru testarea lingvistică**](https://docs.google.com/forms/d/1O_D5bU1njet6nD8eW7nREz24uoS9ZR-qlEf4o4a-V0w/edit)

\* Data susținerilor testărilor lingvistice **la sediul Facultății de Litere și Arte**:

 **21 octombrie**

**- limba engleză: ora 13**

**- limba franceză: ora 12**

**ATENȚIE: testarea lingvistică este necesară DOAR pentru studenții care NU dețin deja un certificat de limbă de nivel minim B1 sau care nu sunt înscriși la un program de studiu în limba engleză.**

**Etapa II:** **13–22 octombrie 2025**– transmiterea electronică a dosarelor de candidatură la sediul Serviciului Erasmus+

**Etapa III: 23-27 octombrie 2025**– organizarea interviurilor de selecție

**Etapa IV:** **28 octombrie 2025**– afișarea rezultatelor selecției

**Etapa V:** **29 octombrie 2025**– depunerea contestațiilor

**Etapa VI:** **30 octombrie 2025**- afişarea rezultatelor după soluționarea contestaţiilor în termenul legal.

Atașăm la prezenta adresă următoarele documente tipizate:

**1. Formular de eligibilitate și înscriere, cu precizarea opțiunilor (Anex**a **8)**

**2. Situaţia centralizată a acordurilor bilaterale şi locurile disponibile – ERASMUS+**

Vă rugăm să respectaţi cerinţele prezentei adrese, datele de depunere a documentelor şi să utilizaţi formularele standardizate din Anexe.

Prof.univ.dr. Andrei TERIAN - DAN, Lector dr. Anca SIMS, Coordonator instituţional Erasmus+ Șef Serviciu Erasmus+

1. Locurile disponibile pentru studenții doctoranzi vor fi scoase la concurs separat. (notă informativă) [↑](#footnote-ref-1)